PATVIRTINTA

Rokiškio rajono savivaldybės administracijos direktoriaus

2021 m. balandžio 20 d. įsakymu Nr. AV-371

(Rokiškio rajono savivaldybės administracijos direktoriaus 2024 m. vasario 19 d. įsakymo Nr. AV-91 redakcija)

**ROKIŠKIO RAJONO SAVIVALDYBĖS ADMINISTRACIJOS**

**VIDAUS KONTROLĖS POLITIKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės administracijos (toliau – Savivaldybės administracija) vidaus kontrolės politikos aprašas – vidaus dokumentas, reglamentuojantis vidaus kontrolės įgyvendinimą Savivaldybės administracijoje, apimantis Savivaldybės administracijos veiklą reglamentuojančių įstatymų ir kitų teisės aktų sąrašą, vidaus kontrolės principus, vidaus kontrolės elementus, nuorodas į viešojo juridinio asmens dokumentus (nuostatus, pareigybių aprašymus ir kitus dokumentus), kuriuose nustatytos vidaus kontrolės dalyvių pareigos ir atsakomybė, vidaus kontrolės įgyvendinimą Savivaldybės administracijoje reglamentuojančių dokumentų (tvarkos aprašų, taisyklių, instrukcijų ir kitų dokumentų) sąrašą, vidaus kontrolės analizės ir vertinimo aprašymą ir vidaus kontrolės politikos keitimo (tobulinimo) aprašymą.

2. Vidaus kontrolės politika nustatoma atsižvelgiant į Lietuvos Respublikos vidaus kontrolės ir vidaus audito įstatyme (toliau – Įstatymas) ir Vidaus kontrolės įgyvendinimo viešajame juridiniame asmenyje tvarkos apraše, patvirtintame Lietuvos Respublikos finansų ministro 2020 m. birželio 29 d. įsakymu Nr. 1K-195 (toliau – finansų ministro įsakymas), nustatytus reikalavimus vidaus kontrolės politikai. Taip pat atsižvelgiant į Savivaldybės administracijos veiklos pobūdį bei ypatumus, veiklos riziką, organizacinę struktūrą, personalo išteklius, apskaitos ir informacinę sistemą, turto apsaugos sistemą, kitus veiklos kontrolės poreikio vertinimus.

3. Atsižvelgiant į nuolat kintančias ekonomines, reguliavimo, veiklos sąlygas ir aplinką, vidaus kontrolės politikos turinys turi būti nuolat peržiūrimas ir atnaujinamas.

4. Vidaus kontrolės politikos apraše vartojamos sąvokos suprantamos taip, kaip jos apibrėžtos Įstatyme ir Lietuvos Respublikos buhalterinės apskaitos įstatyme.

**II SKYRIUS**

**VIDAUS KONTROLĖS TIKSLAI IR ĮGYVENDINIMAS**

5. Savivaldybės administracijos direktorius, siekdamas veiklos planavimo dokumentuose numatytų tikslų, nustato ir analizuoja rizikos veiksnius ir kuria vidaus kontrolę, kurios tikslai – padėti užtikrinti, kad Savivaldybės administracija:

5.1. laikytųsi teisės aktų, reglamentuojančių Savivaldybės administracijos veiklą, reikalavimų;

5.2. saugotų turtą nuo sukčiavimo, iššvaistymo, pasisavinimo, neteisėto valdymo, naudojimo ir disponavimo juo ar kitų neteisėtų veikų;

5.3. vykdytų veiklą laikydamasis patikimo finansų valdymo principo, grindžiamo ekonomiškumu, efektyvumu ir rezultatyvumu;

5.4. teiktų patikimą, aktualią, išsamią ir teisingą informaciją apie savo finansinę ir kitą veiklą.

6. Siekiant vidaus kontrolės tikslų, kuriama ir užtikrinama veiksminga vidaus kontrolė, kurios dalis yra finansų kontrolė. Finansų kontrolė Savivaldybės administracijoje atliekama vadovaujantis Savivaldybės administracijos direktoriaus 2023 m. gruodžio 21 įsakymu Nr. AV-822 patvirtintomis Rokiškio rajono savivaldybės administracijos ir jos filialų – seniūnijų finansų kontrolės taisyklėmis **(**prieiga: <https://rokiskis.lt/administracine-informacija/veikla/veiklos-sritys/centralizuotos-buhalterines-apskaitos-skyrius/>)

7. Vidaus kontrolė Savivaldybės administracijoje įgyvendinama atsižvelgiant į Savivaldybės administracijos veiklos ypatumus (kuriuos lemia jos organizacinė struktūra, dydis, reguliavimo lygis, rizika, veiklos aplinka, sudėtingumas, veiklos sritis ir kiti ypatumai), laikantis vidaus kontrolės principų, apimant vidaus kontrolės elementus, nustatant Savivaldybės administracijos direktoriaus, vidaus kontrolės įgyvendinimo priežiūrą atliekančių darbuotojų ir vidaus auditorių pareigas, integruojant vidaus kontrolę į Savivaldybės administracijos veiklą, apimant pagrindinius valdymo procesus (planavimą, atlikimą ir stebėseną) ir Savivaldybės administracijos veiklą reglamentuojančius teisės aktus bei Savivaldybės administracijos direktoriaus įsakymus, nustatytas vidaus taisykles, instrukcijas ir kitus vidaus kontrolės sistemos dokumentus, kurie, atsižvelgiant į pokyčius ir nuolat tobulinant ir keičiant vidaus kontrolę, periodiškai peržiūrimi ir aktualizuojami. Vidaus kontrolės įgyvendinimą Savivaldybės administracijoje reglamentuojančių dokumentų (tvarkos aprašų, taisyklių, instrukcijų ir kitų dokumentų) sąrašas pateikiamas savivaldybės interneto svetainėje:[*https://rokiskis.lt/administracine-informacija/vidaus-kontroles-politika/*](https://rokiskis.lt/administracine-informacija/vidaus-kontroles-politika/)***.***

**III SKYRIUS**

**VIDAUS KONTROLĖS PRINCIPAI**

8. Savivaldybės administracijos direktorius, siekdamas veiklos planavimo dokumentuose numatytų tikslų, įgyvendina vidaus kontrolę laikydamasis vidaus kontrolės principų:

8.1. tinkamumo – vidaus kontrolė pirmiausia turi būti įgyvendinama tose Savivaldybės administracijos veiklos srityse, kuriose susiduriama su didžiausia rizika;

8.2. efektyvumo – vidaus kontrolės įgyvendinimo sąnaudos neturi viršyti dėl atliekamos vidaus kontrolės gaunamos naudos;

8.3. rezultatyvumo – turi būti pasiekti vidaus kontrolės tikslai;

8.4. optimalumo – vidaus kontrolė turi būti proporcinga rizikai ir neperteklinė;

8.5. dinamiškumo – vidaus kontrolė turi būti nuolat tobulinama atsižvelgiant į pasikeitusias Savivaldybės administracijos veiklos sąlygas;

8.6. nenutrūkstamo funkcionavimo – vidaus kontrolė turi būti įgyvendinama nuolat.

**IV SKYRIUS**

**VIDAUS KONTROLĖS ELEMENTAI**

9. Savivaldybės administracijos direktorius, siekdamas veiklos planavimo dokumentuose numatytų tikslų, įgyvendina vidaus kontrolę, apimančią vidaus kontrolės elementus, nustatytus Įstatyme:

9.1. kontrolės aplinką – Savivaldybės administracijos organizacinę struktūrą, valdymą, personalo valdymo politiką, vadovų, darbuotojų profesinio elgesio principus ir taisykles, kompetenciją ir kitus veiksnius, turinčius įtakos vidaus kontrolės įgyvendinimui ir kokybei;

9.2. rizikos vertinimą – nuolatinis rizikos veiksnių nustatymas ir analizė.Atliekant korupcijos prevencijos veiklą, Savivaldybės administracijoje Lietuvos Respublikos korupcijos prevencijos įstatyme numatyta tvarka atliekamas korupcijos pasireiškimo tikimybės vertinimas;

9.3. kontrolės veiklą – Savivaldybės administracijos veiklą, kuria siekiama sumažinti neigiamą rizikos veiksnių poveikį Savivaldybės administracijai ir kuri apima įgaliojimų, leidimų suteikimą, funkcijų atskyrimą, prieigos prie turto ir dokumentų kontrolę, veiklos ir rezultatų peržiūrą, veiklos priežiūrą ir kitų Savivaldybės administracijos vadovo nustatytų reikalavimų laikymąsi. Savivaldybės administracijos veikla organizuojama taip, kad būtų tinkamai atskirtos darbuotojų funkcijos stengiantis užtikrinti galimų interesų konfliktų, sukčiavimo, korupcijos apraiškų, tyčinių klaidų bei kitų neteisėtų veikų pasireiškimų tikimybės sumažinimą ir (arba) fiksavimą laiku;

9.4. informavimą ir komunikaciją – su vidaus kontrole susijusios aktualios, išsamios, patikimos ir teisingos informacijos gavimą ir teikimą laiku vidaus ir išorės informacijos vartotojams. Siekiant užtikrinti tinkamą asmens duomenų apsaugą ir su tuo susijusių teisės aktuose nustatytų reikalavimų vykdymą, asmens duomenys Savivaldybės administracijoje yra tvarkomi Savivaldybės administracijos direktoriaus nustatyta tvarka;

9.5. stebėseną – nuolatinį ir (arba) periodinį stebėjimą ir vertinimą, kai analizuojama, ar vidaus kontrolė Savivaldybės administracijoje įgyvendinama pagal Savivaldybės administracijos vadovo nustatytą vidaus kontrolės politiką ir ar ji atitinka pasikeitusias veiklos sąlygas. Savivaldybės administracijoje sudarytos galimybės apie galimus trūkumus ir (ar) įtarimus, ypač susijusius su korupcija ir sukčiavimu, pranešti anonimiškai ir užtikrinama pranešėjo apsauga. Nustačius tam tikrus neatitikimus, pažeidimus, sukčiavimo ar korupcijos atvejus ir kitokius faktus, liudijančius apie vidaus kontrolės sistemos trūkumus, ir kai tai nėra reglamentuota kituose vidiniuose teisės aktuose, Savivaldybės administracijos direktoriaus sprendimu gali būti atliekami konkretūs vertinimai, patikrinimai.

**V SKYRIUS**

**VIDAUS KONTROLĖS ANALIZĖ IR VERTINIMAS**

11. Savivaldybės administracijos direktorius užtikrina, kad kiekvienais metais būtų atliekama vidaus kontrolės analizė, apimanti visus vidaus kontrolės elementus, kurios metu būtų įvertinami Savivaldybės administracijos veiklos trūkumai, pokyčiai, atitiktis nustatytiems reikalavimams (ar vidaus kontrolė įgyvendinama pagal Savivaldybės administracijos nustatytą vidaus kontrolės politiką ir ar ji atitinka pasikeitusias veiklos sąlygas), vidaus kontrolės įgyvendinimo priežiūrą atliekančių darbuotojų pateikta informacija, vidaus ir kitų auditų bei vertinimų rezultatai ir numatomos vidaus kontrolės tobulinimo priemonės.

12. Vidaus kontrolės įgyvendinimo priežiūrą atliekantys darbuotojai (Savivaldybės administracijos darbuotojai atsakingi už priskirtų funkcijų vykdymą) prižiūri vidaus kontrolės įgyvendinimą Savivaldybės administracijoje ir jos atitiktį Savivaldybės administracijos direktoriaus nustatytai vidaus kontrolės politikai, atlieka nuolatinę stebėseną, apimančią kiekvieną vidaus kontrolės elementą. Jie teikia Savivaldybės administracijos direktoriui informaciją apie vidaus kontrolės ir rizikos valdymo, vidaus kontrolės politikos įgyvendinimo trūkumus ir rizikos veiksnius.

13. Vidaus kontrolė analizuojama ir vertinama vadovaujantis Įstatyme bei finansų ministro

įsakyme nustatytais reikalavimais bei atsižvelgiant į Rekomendacines vidaus kontrolės sukūrimo, veikimo ir tobulinimo, jos vertinimo gaires viešojo sektoriaus subjektams (prieiga internete: <https://finmin.lrv.lt/uploads/finmin/documents/files/VIDAUS_KONTROLE_GAIRES_2014-06-16%20(10).pdf>) ).

14. Savivaldybės administracijos vidaus kontrolė vertinama:

14.1. labai gerai – jei visa rizika yra nustatyta ir valdoma, vidaus kontrolės trūkumų nerasta;

14.2. gerai – jei visa rizika yra nustatyta ir valdoma, bet yra vidaus kontrolės trūkumų, neturinčių neigiamos įtakos Savivaldybės administracijos veiklos rezultatams;

14.3. patenkinamai – jei visa rizika yra nustatyta, tačiau dėl netinkamo rizikos valdymo yra vidaus kontrolės trūkumų, kurie gali turėti neigiamą įtaką Savivaldybės administracijos veiklos rezultatams;

14.4. silpnai – jei ne visa rizika yra nustatyta, nevykdomas rizikos valdymas ir vidaus kontrolės trūkumai daro neigiamą įtaką Savivaldybės administracijos veiklos rezultatams.

15. Atlikus vidaus kontrolės analizę ir vertinimą, Savivaldybės administracijos direktorius gali siūlyti Savivaldybės administracijos Centralizuotai vidaus audito tarnybai atlikti tam tikrų Savivaldybės administracijos veiklos sričių vidaus auditą.

**VI SKYRIUS**

**INFORMACIJOS APIE VIDAUS KONTROLĖS ĮGYVENDINIMĄ TEIKIMAS**

16. Informacijos, kaip įgyvendinama vidaus kontrolė, apibendrinimą pagal atsakingų Savivaldybės administracijos darbuotojų pateiktą informaciją organizuoja Savivaldybės administracijos direktoriaus įsakymu paskirti Savivaldybės administracijos darbuotojai.

17. Savivaldybės administracijos direktorius kiekvienais metais iki kovo 1 dienos Finansų ministerijos rašytiniu prašymu, pateiktu ataskaitinių metų pabaigoje, teikia Finansų ministerijai finansų ministro įsakyme nurodytą informaciją per praėjusius metus apie vidaus kontrolės įgyvendinimą Savivaldybės administracijoje, įskaitant jai pavaldžius ir (arba) atsakingus viešuosius juridinius asmenis.

**VII SKYRIUS**

**BAIGIAMOSIOS NUOSTATOS**

18. Vidaus kontrolė nuolat tobulinama atsižvelgiant į vidaus kontrolės analizės ir vertinimo rezultatus (pateiktas rekomendacijas ir pasiūlymus).

19. Visi už veiklos kontrolę atsakingi asmenys privalo laiku ir kokybiškai atlikti savo kontrolės pareigas, privalo siekti, kad kontrolė Savivaldybės administracijoje būtų veiksminga, t. y. patys privalo vykdyti kontrolę savo konkrečios veiklos aplinkoje ir atsakyti už jos nevykdymą.

20. Savivaldybės administracijos darbuotojai, pastebėję šios vidaus kontrolės politikos pažeidimus, apie juos privalo informuoti Savivaldybės administracijos direktorių.

21. Savivaldybės administracijos darbuotojai turi teisę raštu Savivaldybės administracijos direktoriui teikti šios vidaus kontrolės politikos ir veiklos kontrolės tobulinimo pasiūlymus.

22. Savivaldybės administracijos direktorius užtikrina, kad būtų pašalinti veiklos kontrolės srityje atsakingų asmenų nustatyti trūkumai ir jų atsiradimą lemiantys veiksniai.

23. Vidaus kontrolės politikos vykdymo kontrolę atlieka Rokiškio rajono savivaldybės kontrolės ir audito tarnyba ir Savivaldybės administracijos Centralizuota vidaus audito tarnyba pagal savo patvirtintus veiklos planus. Savivaldybės kontrolės ir audito tarnybos ataskaitos yra viešinamos Rokiškio rajono savivaldybės interneto svetainėje [www.rokiskis.lt](http://www.rokiskis.lt)

24. Vidaus kontrolės politikos aprašas keičiamas, stabdomas jo galiojimas ar jis pripažįstamas netekusiu galios Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_